Gr. 12-eindeksamenrooster dalk aangepas(Argieffoto: ANA) Die rooster van die matriekeindeksamen, wat op 1 November afskop, sal na verwagting aangepas word aangesien dit op dieselfde dag as die munisipale verkiesing val. Elijah Mhlanga, woordvoerder vir die departement van onderwys, het Dinsdag aan Maroela Media gesê dié aanpassings sal binnekort aangekondig word. Dr. Pieter Groenewald, leier van die VF Plus, sê die feit dat matrikulante op dieselfde dag as die verkiesing eksamen skryf, nie noodwendig ŉ negatiewe impak om die stemmery behoort te hê nie. “Die eksamens word in die oggend of middag geskryf en is net drie uur lank. Dit laat meer as genoeg tyd vir leerders om te gaan stem.” Groenewald meen dit kan voordelig wees aangesien dit op ŉ Maandag is, en daar mense is wat dit as ’n langnaweek wou gebruik en weggaan. “Vir ŉ munisipale verkiesing kan jy net van jou wyk af stem en nie van iewers anders af nie. As die matriekeksamen die Maandag begin, sal dit matrikulante se ouers noop om nie die langnaweek weg te gaan nie, wat voordelig vir die verkiesing sal wees.” Die DA meen egter die matriekeksamenrooster moet hersien word. Volgens Baxolile “Bax” Nodada, die DA se woordvoerder oor basiese onderwys, is daar verskeie uitdagings met dié datum vir matriekleerders, eksamensentrums, sowel as die Onafhanklike Verkiesingskommissie (OVK). “Die eerste bekommernis is dat sommige matriekleerlinge, wat stemgeregtig is, dit moontlik nie kan doen nie omdat hulle eksamen moet skryf. Tweedens, sal die matriekeksamen uitdagings vir die OVK inhou omdat skoolsale gereeld as kiesstasies op verkiesingsdag gebruik word. En laastens, aangesien die verkiesingsdag as ’n openbare vakansiedag verklaar word, veroorsaak dit verdere probleme vir onderwysers en toesighouers om hul demokratiese stemreg uit te oefen,” het Nodada gesê. “Die DA moedig dus die departement van onderwys sterk aan om die matriekeksamenrooster te wysig om matrikulante en die verkiesing te akkommodeer. Dit sal verseker dat die eksamens sowel as die stemproses seepglad verloop.”